open-index/open-wikipedia-markdown huggingface dataset:
Q-analogia

**q-analogia** on matematiikan osa-alue, joka muistuttaa tavallista analyysiä, mutta perustuu hieman erilaiseen määritelmään. q-analogiassa saadaan monia normaalia tutunnäköisiä tuloksia, mutta tavallisten funktioiden q-analogioiden ominaisuudet ovat yleensä hieman totutusta poikkeavia. q-analogiassa keskeinen suure on kompleksiluku *q*, joka valitaan siten, että |q| .

**Eulerin&ndash;Jacksonin operaattori** eli **q-derivaatta** on eräs tapa määritellä derivaatan diskreetti vastine. q-derivaatta, joka operoi funktioon *f(x)*, määritellään erotusosamääränä

:D_q f(x) = \frac{f(qx) - f(x)}{qx - x}.

Helposti nähdään, että kun tässä q \to 1 niin q-derivaatan määritelmä lähestyy tavallisen derivaatan määritelmää.

Tämän q-derivaatan avulla voidaan määritellä differentiaaliyhtälöiden diskreettejä vastineita, q-differenssiyhtälöitä. Tällaisen yhtälön yleinen muoto on 

:F(y(z), y(qz), \ldots, y(q^kz);q,z) = 0\;,

missä *z* ja *q* ovat kompleksilukuja. Kun derivaatan lisäksi määritellään vielä q-siirto -operaattori

:T_q^n f(x) = f(q^nx)

saadaan määriteltyä kokonainen q-derivaattaan perustuva analyysin vastine.

Usein vastaantulevia merkintöjä ovat nk. q-sulkeet

:[n]_q = \frac{1 - q^n}{1 - q}

sekä q-kertoma

:[n]_q! = [1]_q [2]_q \ldots [n]_q

joiden avulla kirjoitettuna q-analogian lausekkeet muistuttavat normaalin analyysin vastaavia. Erityisesti kannattaa huomata, että

:\lim_{q\to 1} [n]_q = n,

joten q-kertoma on täsmälleen analoginen tavallisen kertoman kanssa.
Allen Lanier

**Allen Glover Lanier** (25. kesäkuuta 1946 Long Island, New York Yhdysvallat –  14. elokuuta 2013) oli yhdysvaltalainen Blue Öyster Cult -yhtyeessä soittanut muusikko. Lanier soitti yhtyeessä kitaraa ja kosketinsoittimia. Lanier soitti myös John Calen ja Jim Carrollin kanssa.

Lanier oli mukana Blue Öyster Cult-yhtyeessä sen perustamisesta, eli vuodesta 1967 asti. Yhtye tunnettiin aluksi nimillä Soft White Underbelly ja Stalk Forrest Group. Hänen yhtyeelle tekemiä kappaleita ovat muun muassa "True Confessions", jonka hän myös itse lauloi, "Tenderloin", "Searchin' For Celine", "In Thee" ja "Lonely Teardrops". Hän erosi yhtyeestä vuonna 1985 pettyneenä yhtyeen silloiseen musiikilliseen suuntaukseen, mutta palasi kuitenkin takaisin vuonna 1987.

Vuonna 2007 Lanier siirtyi sivuun BÖC:n lavakokoonpanosta. Yhtyeen kotisivujen ja Facebook-päivitysten mukaan hän "jäi eläkkeelle" yhtyeen toiminnasta ja eli Manhattanilla vaimonsa kanssa. Lanier oli mukana vuoden 2012 lopulla järjestetyssä Blue Öyster Cultin 40-vuotisjuhlakonsertissa, joka jäi hänen viimeiseksi julkiseksi esiintymisekseen. 

Lanier seurusteli aikoinaan muusikko Patti Smithin kanssa. 

Lanier tunnettiin kovana tupakkamiehenä. Hän sairasti keuhkoahtaumatautia, johon hän menehtyi elokuussa 2013.

## Lähteet
Jakutskin lentoasema

**Jakutskin lentoasema** () on lentoasema Sahan tasavallan pääkaupungissa Jakutskissa Venäjällä. Se on Sahan suurin ja tärkein lentoasema. Lentoaseman kapasiteetti on 700 matkustajaa tunnissa. Nykyinen kansainvälinen terminaali valmistui vuonna 1996.

## Historia
Jakutskin lentoaseman rakennustyöt aloitettiin vuonna 1931. Lentoasema palveli toisen maailmansodan aikana Eurooppaan lentävien yhdysvaltalaisten koneiden välilaskupaikkana.

## Aiheesta muualla
*Artikkeli Jakutskin lentoasemasta  
*World Aero Data airport information for UEEE
Arbovirukset

**Arbovirusryhmä** koostuu viruksista, joilla on samankaltainen leviämistapa ja virusinfektio-oireisto. Tämäntapaista luokittelua ei kuitenkaan nykyään enää käytetä. Arbovirus, *(arbo=arthropod-borne=niveljalkaisten levittämä)*  Arbovirukset kuuluvat eri ryhmiin mutta niitä yhdistävät epidemiologiset ja ekologiset samankaltaisuudet, joista ne ovat saaneet yhteisnimityksensä. Arbovirukset lisääntyvät sekä selkärankaisissa että niveljalkaisissa isännissä.

Ensimmäinen eristetty arbovirus on ollut keltakuumeenaiheuttaja, joka kuuluu flavirusryhmään, ja se on myös ensimmäinen ihmisestä eristetty virus. Keltakuumetta esiintyy Afrikassa, Etelä- ja Keski-Amerikassa. Sen levittäjänä toimii hyttynen. 

Suurin osa arboviruksista ei uhkaa ihmisten terveyttä, mutta ne muutamat, jotka uhkaavat, ovat pelättyjä virustauteja aiheuttavia. 

**Neljä päätautityyppiä ovat:**
* kuumetauti yleisinfektion oirein
* kuumetauti, johon kuuluu täpläinen ihottuma (makulopapulaarinen) ja usein niveloireita
* aivotulehdus
* verenvuotokuume, jossa voi olla myös mukana keskushermosto-oireita

Arbovirukset on jaoteltu kolmeen ryhmään, jotka ovat *Flaviviridae*, *Togaviridae*, jonka alaryhmänä ovat alfavirukset, ja Bunyavirukset. Arbovirusryhmään kuuluu myös muita viruksia, kuten orbi-, rabdo- ja iridoviruksia. Myös nämä virukset ovat samankaltaisia, kuten muut ryhmään kuuluvat virukset.  Arboviruksia on tunnistettu tähän mennessä ainakin 550.

## Tärkeimmät arbovirukset

* ***Flavirukset***  
**Keltakuume **Esiintymisalue**  Afrikka, Etelä- ja Keski-Amerikka   **Levittäjä**  Hyttynen
**Denguekuume (stereotyyppi 4)  **Esiintymisalue**  Trooppinen ja subtrooppinen   vyöhyke **Levittäjä**  Hyttynen
**Länsi-Niilin virus  **Esiintymisalue**  Afrikka, Aasia, Etelä-Eurooppa  **Levittäjä**  Hyttynen
**Japanin aivotulehdus **Esiintymisalue**  Kaukoitä **Levittäjä**  Hyttynen
**St. Louis enkefaliitti **Esiintymisalue**  Amerikka  **Levittäjä**  Hyttynen
**Puutiaisaivotulehdus **Esiintymisalue**  Euraasia  **Levittäjä**  Puutiainen

* ***Togavirukset***, jonka alaryhmänä alfavirukset
**Hevosen aivo-selkäydintulehdus (EEE, WEE, VEE)  **Esiintymisalue** Amerikka  **Levittäjä**  Hyttynen
**Semliki Forest -virus **Esiintymisalue**  Afrikka  **Levittäjä**  Hyttynen
**Sindbis-virus  **Esiintymisalue**  Afrikka, Eurasia, Australia  **Levittäjä**  Hyttynen
**O´nyong-nyong **Esiintymisalue**  Afrikka  **Levittäjä**  Hyttynen

* ***Bunyavirukset*** 
**Inkoo-virus (Kalifornian enkef. ryhmä) **Esiintymisalue**  Fennoskandia, entinen NL.  **Levittäjä** Hyttynen
**Uukuniemi-virus  **Esiintymisalue**  Fennoskandia, Itä-Eurooppa **Levittäjä**  Puutiainen
**Krimin-Kongon verenvuotokuume  **Esiintymisalue**  Afrikka, Aasia, Itä-Eurooppa  **Levittäjä**  Puutiainen, ja leviää myös suoraan eläimestä tai potilaasta
**Rift Valley Fever **Esiintymisalue**  Afrikka  **Levittäjä**  Hyttynen
**Hietasääskikuume **Esiintymisalue**  Välimeren maat  **Levittäjä**  Hietasääski

## Lähteet
* Lääketieteellinen mikrobiologia
Juhan Parts

**Juhan Parts** (s. 27. elokuuta 1966 Tallinna) on Viron entinen pääministeri ja Res Publica -puolueen entinen puheenjohtaja. Parts toimi Viron pääministerinä vuosina 2003–2005. Hän toimi myöhemmin Andrus Ansipin toisen ja kolmannen hallituksen talous- ja viestintäministerinä 2007–2014.

Isänmaan ja Res Publican liitto (IRL) asetti Partsin puolueen pääministeriehdokkaaksi vuoden 2015 vaaleissa. Vaaleissa IRL koki suuren vaalitappion, mihin yhtenä syynä arvioitiin olleen Partsin asettamisen pääministeriehdokkaaksi, vaikka tämä ei ollut puolueen puheenjohtaja. Juuri ennen vaaleja pidetyssä pääministeriehdokkaiden vaalitentissä Partsin arvioitiin pärjänneen kuitenkin vahvasti. Vaalien jälkeen Parts puolusti IRL:n vaaliohjelmaa ja kertoi jakavansa vastuun tappiosta yhdessä puolueen puheenjohtajan Urmas Reinsalun kanssa.

Viron hallitus esitti 10. lokakuuta 2016 Partsin nimittämistä Euroopan tilintarkastustuomioistuimen jäseneksi. Partsin nimitys hyväksyttiin sekä Euroopan parlamentissa että Eurooppa-neuvostossa joulukuun lopulla.

Parts on opiskellut oikeustiedettä Tarton yliopistossa.

## Lähteet

## Aiheesta muualla
Aurignac

**Aurignac** on kunta Ranskan eteläosassa Haute-Garonnen departementissa Occitanien alueella. Se sijaitsee noin 75 kilometriä Toulousen kaupungista lounaaseen.

Aurignac on tullut tutuksi paleontologiasta. Vuonna 1860 arkeologi Édouard Lartet aloitti kaivaukset paikallisessa Aurignacin luolassa. Löydöt johtivat Aurignacin kulttuurin löytymiseen, ja sen todettiin vaikuttaneen Euroopassa vuosina 37 000 - 28 000 eaa. myöhäispaleoliittisella kaudella. Kylässä on esihistorian museo *Musée de l’Aurignacien*. 

## Lähteet

## Aiheesta muualla
Carl Axel Setterberg

**Carl Axel Setterberg** (tai **Karl Aksel Zetterberg**, 14. elokuuta 1812 Bogsta Norrby, Södermanland, Ruotsi – 7. tammikuuta 1871 Vaasa) oli Ruotsissa syntynyt arkkitehti, joka on tunnettu uuden Vaasan luojana.

Arkkitehdiksi Setterberg opiskeli Ruotsin kuninkaallisessa taideakatemiassa 1834–1841. Valmistuttuaan hänet nimitettiin Gävleborgin läänin rakennusmestariksi. Siellä hän ehti työskennellä 10 vuotta, kunnes kuuli Vaasan palosta ja kiinnostui jälleenrakentamisen tarjoamista mahdollisuuksista. Vaasassa olikin lääninarkkitehdin virka avoinna, johon Setterberg haki. Vuonna 1853 hänet nimitettiin virkaan määräaikaisena, tehtyään vaikutuksen kuvernööri Berndt Federleyhin. Virka vakinaistettiin vuonna 1855, kun Setterbergistä tuli Suomen suuriruhtinaskunnan kansalainen. Setterbergistä tuli myös Vaasan kaupunginarkkitehti vuonna 1854.

Vaasan palon jälkeen kaupunki siirrettiin Klemetsön niemelle, noin 7 kilometriä luoteeseen vanhasta sijainnistaan, lähemmäksi meren rantaa. Kaupunginarkkitehtina Setterberg sai suunniteltavakseen uuden Vaasan (Nikolainkaupunki 1855–1917) asemakaavan. Siitä tuli moderni ruutuasemakaava, jossa otettiin huomioon paloturvallisuuden lisäksi myös edustavuus. Asemakaavassa kaupungin jakoivat osiin leveät puistokadut ja keskustan kortteleita jakoivat palokadut. Näin Setterberg pyrki minimoimaan uuden suurpalon mahdollisuuden.

Setterbergin suunnittelemia rakennuksia ovat mm. Vaasan tullikamari 1856, A. A. Levónin talo (Vaasan höyrymyllyn konttorirakennus) 1861, Uusi hovioikeudentalo 1862, Vaasan kirkko (Pyhän kolminaisuuden kirkko) 1862, Raatihuone (myöhemmin ruotsalainen lyseo) 1864, Maaherrantalo 1865 ja Vaasan kruununmakasiini 1868. Näiden lisäksi Setterberg suunnitteli yli 150 yksityisrakennusta. Rakennusten määrä on mittava ja Setterbergillä oletetaankin olleen useita piirtäjiä alaisinaan. Tähän viittaa ainakin 12 piirustustaulua, jotka ovat löytyneet hänen jäämistöstään.

Vuonna 2006 Setterberg äänestettiin merkittävimmäksi vaasalaiseksi kautta aikojen äänestyksessä, joka pidettiin Vaasan 400. juhlavuonna.

Setterberg kuoli Vaasassa 7. tammikuuta 1871 pitkän sairauden jälkeen.

## Lähteet
*Porstuakirjastot – Carl Axel Setterberg
*Vaasa 400 – Kaikkien aikojen merkittävin vaasalainen -äänestys – Ehdokkaat 
*Vaasa 400 – Vaasan historiaa
*Vaasan keskustan historialliset rakennukset

### Viitteet
Klaus von Klitzing

**Klaus von Klitzing** (s. 28. kesäkuuta 1943) on saksalainen fyysikko. Hän on Max Planck -instituutin tutkija. Klitzing sai Nobelin fysiikanpalkinnon vuonna 1985 sähkövirran ja magneettikentän väliseen jännitteeseen liittyvän niin sanotun kvantti-Hall-ilmiön tutkimisesta.

Klaus von Klitzing syntyi vuonna 1943 saksalaisten miehittämässä Puolassa. Hän suoritti perustutkintonsa Braunschweigin yliopistossa ja jatkoi tohtoriksi Würzburgin yliopistossa. 1970-luvulla hän työskenteli Oxfordissa ja Grenoblessa, 1980-luvun alussa Münchenin yliopistossa ja vuodesta 1986 johtajana Stuttgartin Max Planck -instituutissa.

Hän sai Nobelin palkinnon vuonna 1985 havainnostaan, että tietyissä olosuhteissa johtimen sähkönjohtavuus on kvantittunut eli muuttuu hyppäyksittäin, ei tasaisesti. Tuon hyppäyksen suuruus riippuu atomiydintä kiertävän elektronin nopeudesta suhteessa valonnopeuteen. Von Klitzingin kokeiden avulla toiset tutkijat saattoivat tutkia komponenttien sähkönjohtavuutta ennennäkemättömällä tarkkuudella.

## Lähteet
Russian Love

**Russian Love** oli vuonna 1986 perustettu pohjoissuomalainen rock-yhtye, joka julkaisi Suomen ensimmäisen englanninkielisen goottirock-albumin.

## Ura
Russian Love perustettiin vuonna 1986 Haapavedellä, mutta yhtyeen jäsenet muuttivat 1980-luvun lopulla Ouluun, jossa yhtye vaikutti loppu-uransa.
Russian Loven uran voi jakaa kahteen osaan: alkuaikojen goottirock-kauteen (1986–1991) ja alternative rock -kauteen (1992–1998). Yhtye julkaisi viisi albumia, joista ensimmäinen, alun perin vain vinyyli-LP:nä julkaistu *Nergal*, julkaistiin uudelleenmasteroituna CD:llä huhtikuussa 2007. Vuonna 2010 yhtyeeltä julkaistiin vuonna 1998 äänitetty ja aiemmin julkaisematon download-single "Never Say Goodbye".

## Muuta
Laulaja-lauluntekijä Mika Ronkainen toimii nykyään elokuvaohjaajana ja -tuottajana. Hänen tuotantoaan ovat muun muassa dokumenttielokuvat *Oulu palaa – kaupunki, joka katosi*, *Huutajat – Screaming men*, sekä *Laulu koti-ikävästä*, joista viimeinen voitti kaksi Jussi-palkintoa vuonna 2014.

Ronkaisen televisiodebyytti, vuonna 2019 alkanut rikossarja *[[Kaikki synnit]]* on saanut myös useita Kultainen Venla -ehdokkuuksia.

## Diskografia
### Albumit
* *Nergal* LP – Break the Records (1988); uudelleenjulkaistu CD:llä – Plastic Passion/Eibon Records (2007)
* *Flaw In The Cradle* LP – Darklands (1990)
* *Hover Jack* CD – Break Records (1992)
* *Meat Mazurka* CD – Zen Garden (1995)
* *Gala Brutale* CD – Zen Garden (1996)

### Singlet ja EP:t
* *Malleus Maleficarum* vinyyli 7″ EP - omakustanne (1987); uudelleenjulkaistu *Nergal*-CD:llä – Plastic Passion/Eibon Records (2007)
* *Two / Paper Dolls* vinyyli 7″ yhteis-EP Two Witchesin kanssa – Break the Records (1989)
* *Lonely / Call Me There* vinyyli 7″ single – Break the Records (1991)
* *Sure / Lonely* vinyyli 7″ single – Break the Records (1991)
* *Understand / Surrender* keltainen vinyyli 7″ single – Break the Records (1992)
* *Deep End / Hank* CDS – Zen Garden (1995)
* *Never Say Goodbye* Download -single (2010)

## Lähteet

## Aiheesta muualla
*  
* Plastic Passion Official Site  
* Eibon Records Official Site
Flavius

**Flavius** oli roomalainen suku, johon kuuluivat muun muassa keisarit Vespasianus, Titus ja Domitianus. Flavius-suvun keisareiden jälkeen nimestä tuli suosittu praenomen.

## Tunnettuja Flavius-nimisiä

*Gaius Flavius Fimbria, konsuli vuonna 104 eaa.
*Gaius Flavius Fimbria, edellisen poika, sotapäällikkö ensimmäisen Mithridateen sodan aikana
*Titus Flavius Clemens, konsuli vuonna 95
*Titus Flavius Sabinus, konsuli vuonna 82
*Flavius Scaevinus, senaattori joka oli mukana salajuonessa keisari Neroa vastaan

## Nimen muita merkityksiä

* Operaatio Flavius, Britannian Special Air Servicen operaatio IRA:n terroristeja vastaan 1988
Den ljusnande framtid är vår

**Den ljusnande framtid är vår** on ruotsalaisen Magnus Ugglan viides albumi vuodelta 1980. Levyn kappaleista hitiksi nousi "Centrumhets", joka on yksi Ugglan tunnetuimmista kappaleista. Kaikki levyn kappaleet ovat Magnus Ugglan käsialaa.

Levy on äänitetty Marcus Music Studiossa, Europa Film Studiossa, KMH Studiossa, Polar Studiossa ja Park Studiossa.

## Kappalelista
### A-puoli
# 
# 
# 
# 
# 

### B-puoli
# 
# 
# 
# 

## Muusikot
* Magnus Uggla (laulu)
* Lasse Jonsson (kitara)
* Anders Nordh (kitara)
* Chino Marino (kitara kappaleessa "Vi möttes bara för en kväll")
* Kjell Johansson (basso)
* Magnus Perrson (rummut, paitsi kappaleessa "Just den där")
* Per Allsing (rummut kappaleessa "Just den där)
* Anders Eljas (koskettimet)

## Lähteet
* Magnus Uggla – The Uggly Strix-Site 

### Viitteet
Ernani

**Ernani** on nelinäytöksien ooppera, jonka tyylilaji on *dramma lirico*. Oopperan on säveltänyt Giuseppe Verdi ja libreton siihen on kirjoittanut Francesco Maria Piave. Libretto pohjautuu Victor Hugon näytelmään Hernani. Oopperan ensi-ilta oli Venetsian La Fenice teatterissa 9. maaliskuuta 1844.

Oopperasta on tehty lukuisia äänityksiä ja se on eri oopperatalojen ohjelmistoissa, joskin satunnaisesti.

## Roolit
*Keskeiset roolit
**Ernani - tenori
**Don Carlo - baritoni
**Don Ruy Gomez de Silva - basso
**Elvira - sopraano
*Vähäisemmät roolit
**Giovanna - mezzosopraano
**Don Ricardo - tenori
**Jago - Basso
*Muut
**Banditi, Cavalieri, Vassalli, Cortigiani, Principi elettori, Paggi e Dame di Corte - kuoro

## Paikka, aika ja näytökset
*Aika: vuosi 1519.
*Paikka: Aragonia, Aix-la-Chapelle (Aachen) ja Zaragoza.

Oopperan Ernani eri näytökset säveltäjä on nimennyt:
*I; Il bandito,
*II; L'ospite,
*III; La clemenza,
*IV; La maschera.

## Lähteet

## Aiheesta muualla
*Oopperan libretto  
*Diskografia 
*Oopperan esityshistoria 
*Oopperan synopsis
Impregnointi

**Impregnoinnilla** tarkoitetaan kyllästämistä yleisesti.  Paperiteollisuudessa impregnoinnilla tarkoitetaan keittonesteen imeytymistä hakkeeseen ennen varsinaista sellun keittoa. Sähkömoottorien valmistuksessa käytetään yleisesti eristyksenä polyesterihartsiliuokseen kastamista, josta käytetään myös nimitystä impregnointi.

## Paperiteollisuus
Impregnointi tapahtuu keittoliuoksen virratessa puun huokosiin paine-eron ja kapillaarivoimien vaikutuksesta (penetraatio) sekä liuoksessa liuonneena olevien keittokemikaalien diffuusioituessa puuhun. Diffuusion nopeuteen vaikuttaa liuoksen väkevyyden lisäksi sen lämpötila ja pH. Hyvä impregnoitumisen kannalta pitäisi hakkeen koon olla mahdollisimman pieni. Kuituvauriot ovat kuitenkin sitä suuremmat mitä pienempää haketta tehdään. Hakkeen koko on siten kompromissi imeytymisnopeuden ja haketusvaurioiden välillä. Hyvä impregnoituminen on onnistuneen sellun keiton kannalta erittäin tärkeää.

## Betonin suojaus
Impregnointia käytetään myös betonin pinnan sulkevana tai osittain sulkevana menetelmänä. Impregnoinnissa käytetään muun muassa seuraavia aineita: silaani, siloksaani, akryyli ja epoksi. Impregnoinnilla pyritään ehkäisemään etenkin kemiallisen rasituksen alaisissa rakenteissa haitallisten yhdisteiden tunkeutuminen betoniin tai teräsbetoniin. Tällaisia rakenteita sijaitsee muun muassa suolattujen teiden ympäristöissä. Impregnointi aine sulkee betonin huokoisia ja näin muodostaa betonin pintaan vettä hylkivän kalvon, jolloin betonille saavutetaan pidempi elinkaari.
Hannu Haukka

**Hannu Haukka** (s. 29. kesäkuuta 1954 Tampere) on Keravalla toimivan kristillisen medialähetysjärjestön IRR-TV:n toiminnanjohtaja ja televisiokanavien SuomiTV (2009–2012) ja AlfaTV (2012–2022) keskeinen toimija. Tampereella syntynyt mutta Kanadassa varttunut, helluntailaistaustainen Haukka on johtanut IRR-TV:tä sen perustamisesta 1986 lähtien inkerinsuomalaisen vaimonsa Laura Haukan (o.s. Heimonen) kanssa. He opiskelivat radiotyötä Itävallassa radioevankelista Earl Pöystin koulutuksessa.

Haukka on tehnyt kristillistä medialähetystyötä yli 40 vuotta. Neuvostoliitossa 1970-luvun lopulla alkanut työ on laajentunut 2000-luvulla Aasiaan, Lähi-itään ja Afrikkaan.

Haukka toimii IRR-TV:n kautta yleiskristillisellä pohjalla yhteistyössä eri kirkkojen, seurakuntien ja järjestöjen kanssa. 

Haukka nimitettiin toukokuussa 2010 Trinity Western -yliopiston humanistisen tiedekunnan kunniatohtoriksi Vancouverissa Kanadassa.

## Lähteet

## Kirjallisuutta

*Vuorinen, Markku: *Vuosisadan ihme : Hannu ja Laura Haukan tarina.* Ristin Voitto 1992. .
*Vuorinen, Markku & Haukka, Hannu: *Vuosisadan ihme jatkuu.* Aikamedia 2013. .

## Aiheesta muualla
*IRR-TV:n kotisivu
*Salovaara, Outi & Suonpää, Samuli: ”AlfaTV kietoutuu osaksi amerikkalaista rahankeräyskoneistoa, avainpaikalla kiistelty ex-verkostokauppias”, *Suomen Kuvalehti* 27.1.2022.
Tšulman

**Tšulman** (ja ) on kaupunkimainen taajama ja saman niminen kaupunkikunta Sahan tasavallan eteläosassa Nerjungrin piirissä. 

Paikkakunnalla on suuri hiiliesiintymä ja lämpövoimalaitos. Täällä kaivetaan myös graniittia ja jalokiviä. 

Tšulman sijaitsee saman nimisen joen sekä Lenan valtatien (M 56) ja Amurin-Jakutskin rautatien varrella. Nerjungrin kaupunkia palveleva Tšulmanin lentoasema sijaitsee kahdeksan kilometriä taajamasta pohjoiseen.

1940–1950-lukujen vaihteessa paikkakunnalla sijaitsi Gulag-järjestelmän työleiri.

## Asukasluvun kehitys
* 17 354 (1989)
* 10 782 (2002)
William De Witt Snodgrass

**William De Witt Snodgrass** (5. tammikuuta 1926 &ndash; 13. tammikuuta 2009) oli yhdysvaltalainen runoilija. 

Snodgrass syntyi Wilkinsburgissa, Pennsylvaniassa, ja aloitti opintonsa Geneva Collegessa. Opiskelun keskeytti kuitenkin toinen maailmansota, jonka aikana Snodgrass palveli laivastossa Tyynellä valtamerellä.

Sodan jälkeen Snodgrass siirtyi Iowan yliopistoon. Hänen ensimmäiset runonsa julkaistiin vuonna 1951. *Heart's Needle* -teos julkaistiin 1959, ja vuonna 1960 Snodgrassille myönnettiin runouden Pulitzer-palkinto.
Relaskooppi

**Relaskooppi** on metsälössä olevan puun määrän mittaamisessa käytettävä apuväline, jota käytetään puuston pohjapinta-alan arvioimisessa. Kun lisäksi määritetään puuston korkeus ja pääpuulaji, saadaan puuston runkotilavuus (m3/ha) arvioitua relaskooppitaulukoista. 

Relaskoopin kehitti vuonna 1948 itävaltalainen metsätieteilijä Walter Bitterlich.

Relaskoopin osat ovat tiedetyn mittainen suora varsi ja sen päässä oleva tietyn levyinen aukko tai rako, hahlo. Tavallisimmin käytetään metrin mittaista vartta ja 2 cm:n levyistä hahloa, jolloin relaskooppikertoimeksi saadaan yksi, eli yksi luettu puu vastaa yhtä neliömetriä hehtaarilla. Vastaava on myös 0,65 m:n mittainen ketjurelaskooppi, jossa on 1,3 cm:n hahlo.

Relaskoopin toiminta perustuu siihen, että puu tulee luetuksi relaskooppikoealaan, jos se on lähempänä mittaajaa kuin mikä on sen rajaetäisyys. Rajaetäisyys taas riippuu puun läpimitasta ja relaskooppikertoimesta. Relaskooppia käytettäessä ei siis tarvita koealan rajaamista.

## Relaskoopin käyttäminen
Relaskoopilla mitatessa asetetaan varsi silmän alle ja hahlopään läpi katsoen kierretään ympäri 360 astetta. Jos puu on 1,3 metrin korkeudella niin paksu että se täyttää hahlon kokonaan, se kerryttää pohjapinta-alaa relaskooppikertoimen verran, eli kertoimella 1 mitattaessa 20 hahlon täyttävää puuta tuottaa pohjapinta-alan 20 (m2/ha). Jos puu on rajapuu eli täyttää hahlon juuri ja juuri, se voidaan laskea mukaan puolella painolla. Usein relaskoopilla mitataan pohjapinta-ala muutamasta eri kohdasta ja näistä lasketaan keskiarvo, jonka perusteella hehtaarilla olevaa tilavuutta arvioidaan relaskooppitaulukon avulla. Relaskooppitaulukossa on esitetty keskimääräinen runkotilavuus hehtaarilla kullakin pohjapinta-alalla ja keskipituudella. Taulukoita erilaisille metsätyypeille ja puulajeille löytyy esimerkiksi metsäalan kirjallisuudesta. Koealalta, missä relaskooppia käytetään, voidaan valita tarkasteluun mediaanipuu, eli puu, jota paksumpien ja ohuempien puiden määrä on sama.

## Lähteet
*Kangas, Annika, Päivinen, Risto, Holopainen, Markus & Maltamo, Matti. Metsän mittaus ja kartoitus. Silva Carelica 40. 2003. 
*Hyvämäki Touko (toim.). Tapion taskukirja. Metsälehti kustannus. 2002.

### Viitteet

## Aiheesta muualla
*Relaskooppiarviointi
Ray Price

**Ray Price** (12. tammikuuta 1926 Texas – 16. joulukuuta 2013 Mount Pleasant, Texas) oli yhdysvaltalainen countrymuusikko.

Price perusti vuonna 1953 Cherokee Cowboys -yhtyeensä. Siihen kuuluivat 1950-luvun lopussa ja 1960-luvun alussa muun muassa Roger Miller, Willie Nelson ja Johnny Paycheck.

Pricen ensimmäinen listaykköshitti sitten vuoden 1959 oli ”For The Good Times” vuonna 1970. 1970-luvun aikana hän julkaisi vielä kolme listaykköshittiä. Myös ”Diamonds In The Stars” (1982) sijoittui top ten -listalle.

Price saavutti menestystä countrypiireissä myöhemminkin. Hän levytti myös gospelmusiikkia. Hän pääsi vuonna 1996 Country Music Hall of Fameen. Albumi *Night Life* (1963) valittiin vuonna 2005 julkaistuun hakuteokseen *[[1001 albumia jotka jokaisen on kuultava edes kerran eläessään]]*.

## Lähteet
Vartiovuorenmäki

**Vartiovuorenmäki** () on Turun keskustassa II kaupunginosassa sijaitseva mäki ja puistoalue. Mäen korkeus on 50 metriä merenpinnan yläpuolella. Puisto on tunnettu muun muassa sen laella sijaitsevasta Carl Ludvig Engelin 1810-luvulla suunnittelemasta tähtitornirakennuksesta sekä perinteikkäästä Turun Kesäteatterista.

Vartiovuorenpuiston pinta-ala on noin 7,1 hehtaaria ja sen kasvillisuuteen kuuluu lähes sata puuvartista kasvilajia.

Vartiovuorenpuiston läheisyydessä ovat myös Luostarinmäen käsityöläiskorttelit, jotka säilyivät vuoden 1827 suurelta kaupunkipalolta. Vartiovuorenmäki onkin yhdessä näiden ja Turun akatemian observatorion kanssa valittu yhdeksi Suomen valtakunnallisesti merkittävistä rakennetuista kulttuuriympäristöistä.

## Historiaa
Vartiovuoren nimi kertoo mäen historiasta. Jos vihollinen uhkasi Turkua mereltä, annettiin Turun linnasta tulella merkkejä sisämaahan päin. Linnasta lähetetyt varoitukset otettiin vastaan ensimmäisenä Vartiovuorelta, josta ne välitettiin edelleen kaupunkiin päin.

Vartiovuoren puiston kehittäminen aloitettiin 1840-luvulla maistraatin myöntämän 200 ruplan määrärahan turvin. Vaikka työt aloitettiinkin julkisin varoin, yksityinen rahoitus kattoi lopulta valtaosan puiston kustannuksista. Eräs merkittävimmistä lahjoituksista oli hovioikeudenviskaali G. A. Åkermanin testamentti vuodelta 1871, jossa määrättiin 50 000 markkaa sijoitettavaksi Vartiovuoren kaunistamiseen. Puiston rakentamistyöt jatkuivat useita vuosikymmeniä ja työt saatiin päätökseen vasta aivan 1800-luvun lopulla.

Valmiina mäelle rakennettu puisto soveltui tuon ajan muodikkaille harrastuksille &ndash; julkiselle kävelylle ja idyllisten maisemien katselemiselle.

## Lähteet

## Aiheesta muualla

*Tietoa puistosta Turun kaupungin Kaupunkisuunnittelun ja ympäristön sivulta 
* Laskiaisen viettoa Vartiovuorenpuistossa 11.2.1964 (Yle Areena, mykkäfilmi)
Oikeus (lehti)

**Oikeus** on Oikeuspoliittisen yhdistyksen Demla ry:n sekä Oikeus- ja yhteiskuntatieteellisen yhdistyksen julkaisema aikakauskirja, joka on ilmestynyt vuodesta 1972 lähtien. Päätoimittajat ovat Heta Heiskanen  ja Visa Kurki. Lehti ilmestyy neljä kertaa vuodessa, ja siinä arvioidaan oikeudellisen maailman tapahtumia mutta se sisältää myös tieteellisiä artikkeleita.

Lehden aiempia päätoimittajia ovat olleet muun muassa Aulis Aarnio, Antero Jyränki, Lars D. Eriksson, Niklas Bruun, Heikki Ylikangas, Thomas Wilhelmsson, Jukka Kekkonen, Kevät Nousiainen, Per-Ole Träskman, Johanna Niemi, Juha Karhu, Martin Scheinin, Pauli Rautiainen, Juha Lavapuro, Janne Kivivuori ja Elina Pirjatanniemi.

## Aiheesta muualla
* Lehden kotisivut
Charles Westmoreland

**Charles Westmoreland** on kuvitteellinen hahmo televisiosarjassa *[[Pako]]*. Hahmoa näyttelee Muse Watson.

## Taustaa
Westmoreland on 1970-luvun lentokonekaappari, joka tunnettiin nimellä D. B. Cooper. Hän kaappasi tuolloin lentokoneen ja hyppäsi siitä viisi miljoonaa dollaria mukanaan jättäen kuitenkin jälkeensä joitakin johtolankoja, jotka johtivat hänen pidätykseensä. Näihin kuului muun muassa kuolemantuottamus.

Westmorelandin hahmon ensitehtäviin kuuluu Michael Scofieldin neuvominen vankilan ”säännöissä”. Aluksi Michael yrittää saada Charlesin mukaan pakoon ja myöntämään, että hän todella on D. B. Cooper, mutta joka kerta Charles kielsi sen, kunnes hän sai tietää, että hänen tyttärensä on sairaalassa ja sairastavan ruokatorvensyöpää. Tyttärellä on elinikää vain kaksi viikkoa, eikä Charlersin ole mahdollista vierailla sairaalassa, vain hautajaisiin meno sallitaan. Heti tiedon jälkeen hän vihdoin paljastaa olevansa oikea D. B. Cooper, jotta hänkin pääsee mukaan pakoon ja tapaamaan tytärtään. Pakopäivänä Cooperille sattuu vakava vahinko, kun hän tappelee vartiopäällikkö Brad Bellickin kanssa ja saa kylkeensä lasinpalasen. Kun he ovat pakenemassa sairastuvan kautta, hän kaatuu ja kertoo Scofieldille, että hän ei pysty tulemaan mukaan ja paljastaa samalla varastamiensa rahojen olinpaikan ja todellisen summan. Summan luultiin olevan 1,5 miljoonaa dollaria, mutta oikea summa onkin viisi miljoonaa dollaria.
Soupy Sales

**Soupy Sales**, oikealta nimeltään **Milton Supman** (8. tammikuuta 1926 – 22. lokakuuta 2009) oli yhdysvaltalainen koomikko. Hän sai tähden Hollywood Walk of Famelle juuri ennen 79-vuotispäiväänsä 7. tammikuuta 2005. 

Sales syntyi Pohjois-Carolinassa ja sai tunnustusta omasta pitkäaikaisesta TV-komediashow’staan. 
Slapstick-komedian isä riehaannutti Yhdysvalloissa varsinkin nuorisoa *The Soupy Sales Show’ssaan*, jota esitettiin New Yorkista ympäri maata.

Vuonna 2001 ilmestyneessä muistelmateoksessa *Soupy Sez* koomikko paljasti käyttäneensä kakuissaan yleensä partavaahtoa kermavaahdon sijaan, jotta ne eivät tuhoaisi vieraiden asusteita. Kirjassaan taiteilija myös paljasti, että televisio-ohjelmia ei käsikirjoitettu ennalta, mutta niiden sisältö oli silti ennalta mietitty. Show’n viehätys olikin Soupy Salesin mukaan siinä, että se vaikutti täysin sekavalta ja sattumavaraiselta, kirjoittaa New York Times.

Soupy Salesin ura television huipputähtenä päättyi vuonna 1965, kun hän oli ohjelmassaan kehottanut nuorisoa penkomaan vanhempiansa vaatteita ja lähettämään vaatteista löytyneet setelit hänelle. Sales itse väitti lahjoittaneensa saapuneet rahat hyväntekeväisyyteen, mutta ohjelman omistajayhtiö antoi tähdelleen potkut sen jälkeen, kun asiasta nousi kohu.

Soupy Salesin kyseessä ollen varkaustempaus vahvisti entisestään hänen kulttimainettaan nuorison keskuudessa. 

Salesin pojat Hunt ja Tony ovat menestyneet musiikkialalla.
Art Tatum

**Arthur Tatum Jr.** (13. lokakuuta 1909 Toledo, Ohio – 5. marraskuuta 1956 Los Angeles, Kalifornia) oli yhdysvaltalainen jazzpianisti.

Tatum tunnettiin virtuoosimaisesta pianonsoitostaan sekä luovasta improvisaatiostaan. Tatumia on pidetty jopa kaikkein parhaana jazzpianistina. Hän loi oman kappaleen harmonisoinnin muuttamiseen perustuvan aikaansa edellä olevan tavan improvisoida, jota bebop-tyylin edustajat 20 vuotta myöhemmin alkoivat soveltaa.

Vaikka Tatum on jazzpiireissä äärimmäisen arvostettu, hän on varsin tuntematon suuren yleisön keskuudessa. Tatumin vaikutus jazz-pianonsoiton kehitykseen oli valtava. Hänen levytyksensä ovat yleensä perinteisiä jazzkappaleita, jotka hän muokkaa uuteen uskoon virtuoosimaisella tekniikallaan sekä improvisaatiokyvyillään.

## Elämänvaiheet
Tatumin isä oli kitaristi ja hänen äitinsä soitti pianoa. Art menetti lapsena sairauden seurauksena näkönsä kokonaan toisesta silmästä ja osittain toisesta.

Tatum oppi soittamaan pianoa kolmevuotiaana korvakuulolta, kuuntelemalla radiota ja äitinsä pianolevyjä. Hän kehitti erittäin nopean pianonsoittotyylin, josta hänen soittonsa tarkkuus ei kuitenkaan kärsinyt. Hänellä oli myös erittäin tarkka sävelkorva ja halusi, että piano on aina hyvässä vireessä.

Vuonna 1925 Tatum meni sokeille tarkoitettuun kouluun Columbus School for the Blind. Samaan aikaan hän opiskeli musiikkiopistossa. Hänen musta opettajansa, Overton G. Rainey, opetti hänelle klassisen pianonsoiton traditiota ja yritti pitää Tatumin poissa jazzin vaikutuksesta.

Tatum pääsi vuonna 1927 soittamaan radio-ohjelmaan ja sai pian oman ohjelman. 19-vuotiaana hän alkoi säestää laulaja Jon Hendricksiä paikallisella klubilla. Hänen maineensa kasvaessa sellaiset suuret nimet kuin Duke Ellington, Louis Armstrong, Joe Turner ja Fletcher Henderson kävivät kuuntelemassa häntä Toledossa.

Tatumin nopean nousun maineeseen takasi hänen osallistumisensa vuonna 1933 stride-pianokilpailuun New Yorkissa, jossa hän hämmästytti sovituksillaan. Tämän jälkeen hän jatkoi esiintymisiään New Yorkissa ja teki ensimmäiset levytyksensä. Vuonna 1938 hän teki kiertueen Englannissa.

Tatum kuoli Los Angelesissa munuaisten vajaatoimintaan. Tämä oli seurausta kovasta alkoholin käytöstä jo teini-iästä lähtien. Hänet on haudattu Kalifornian Glendaleen Forest Lawn Memorial Park -hautausmaalle.

## Lähteet

## Aiheesta muualla
Samppalinnanpuisto

**Samppalinnanpuisto** (), tunnetaan myös nimellä **Samppalinnanvuori** (), on yksi Turun puistoista. Puistossa sijaitsevat mm. Samppalinnan ravintola, maauimala sekä Luostarivuoren koulu. Sen kasvivalikoima käsittää yli 60 eri puuvartista kasvilajia. Paikan nimi juontuu paikalla sijainneesta muinaislinnasta. Sana *sampa* eli *sammas* on Varsinais-Suomessa tarkoittanut rajamerkkiä tai -paalua.

Samppalinnanmäen korkeus on 39 metriä merenpinnan yläpuolella.

## Historiaa

Puiston istutukset aloitettiin 1860-luvulla, kun kunnallisneuvos P. C. Rettig rakennutti Samppalinnanvuoren Aurajoen puoleiselle rinteelle ravintolan. Paikalla on aiemmin sijainnut Aurajoen merkittävin kristinuskon aikaa edeltänyt muinaislinna. Linnoituksen kiviä oli vielä ravintolan rakentamisen aikaan paikalla vähäisiä määriä nähtävissä. Ravintolaa ympäröivän rinteen istutukset aloitettiin vuonna 1865 ja ne valmistuivat 1880. Puiston suunnittelijaksi Rettig palkkasi maineikkaan ruotsalaisen puutarhurin Knut Forsbergin.

Puistoa laajennettiin 1800- ja 1900-lukujen aikana vaiheittain. Mäen lounaiskulmaan nykyisen maauimalan kohdalle rakennettiin 1927 Turun ensimmäinen radioasema. Tämänhetkisen muotonsa puisto sai 1950-luvulla, jolloin Samppalinnan maauimala valmistui.  

Samppalinnanpuistossa järjestettiin usean vuoden ajan Down By The Laituri -kaupunkifestivaalin ulkoilmakonsertteja.

## Lähteet
Rettigin palatsi

**Rettigin palatsi** eli Villa von Rettig on Turun keskustassa, Aurajoen rannalla sijaitseva barokkiklassistinen rakennus. Sen rakennutti tupakkatehtailija Hans von Rettig vuonna 1928. Matti Koivurinnan säätiö osti palatsin vuonna 1991, ja nykyisin siinä toimii historian ja nykytaiteen museo Aboa Vetus Ars Nova sekä ravintola-kahvila.

## Historia

Palatsi rakennutettiin P. C. Rettig & Co. -tupakkatehtaan omistajan, Hans von Rettigin, perheen yksityisasunnoksi vuonna 1928. Piirustukset tehtiin arkkitehtiveljesten Valter ja Bertel Jungin arkkitehtitoimistossa Helsingissä, vaikkakin varsinainen suunnittelija oli Valter, veljeksistä nuorempi.

Rakennus suunniteltiin barokkiklassistiseen tyyliin korostamaan omistajansa asemaa. Paikoin lähes nelimetriset muurit piilottivat aikoinaan tehtaanjohtajan perheineen ihmisten katseilta. Rakennus sijaitsi Rettigien omistaman tupakkatehtaan vieressä, ja yhdessä ne muodostivat kiinteän, muusta kaupungista erottuvan sarakkeen. Palatsia voisikin pitää jonkinlaisena maaseutukartanon ja kaupunkipalatsin välimuotona. Tyylillisesti rakennus oli selkeästi vanhoillinen, sillä samoihin aikoihin Turkuun rakennettiin mm. Alvar Aallon suunnittelema Turun Sanomien toimitalo (1927–1929), joka edusti jo funktionalismia.

Hans von Rettigin kuoltua vuonna 1979 palatsi jäi pitkäksi aikaa tyhjilleen. Vasta 1980-luvun lopulla kiinteistön uudeksi omistajaksi ilmoittautui Turun Työväen Säästöpankki, joka oli kaavaillut tiloja edustuskäyttöön sekä näyttelyjen ja konserttien järjestämiseen. Toiminta ei kuitenkaan ehtinyt lähteä kunnolla käyntiin, koska jo vuonna 1991 Rettigin palatsi siirtyi Matti Koivurinnan säätiön haltuun, ja sitä alettiin kunnostaa taidemuseoksi. Kunnostustöiden yhteydessä paikalla tehtiin kuitenkin huomattavan arvokkaita arkeologisia löytöjä, joten museohanketta päätettiin laajentaa. Pitkien arkeologisten kaivausten ja kunnostustöiden jälkeen arkeologian ja nykytaiteen museo Aboa Vetus & Ars Nova avasi ovensa yleisölle vuonna 1995.

Museolle kuulumattomat alueet ovat olleet kauppaneuvos Matti Koivurinnan ja hänen vaimonsa elinikäisessä käytössä. Tähän kuuluivat palatsin 600 neliöinen keskikerros sekä piha-alueet. Yleisradion MOT-ohjelman mukaan tällä tavoin konkurssissa vuonna 1995 kaiken menettänyt Matti Koivurinta on voinut ylläpitää elintasoaan viime vuosikymmenet. Asiaan on liittynyt myös mahdollisia varojen siirtoja eri yhtiöiden kautta Sveitsiin.

## Lähteet
* Hilska, Sari: Palatsi muurin suojissa. *Aboa Vetus & Ars Nova Magazine*. Toim. Jari Salonen. Aboa Vetus & Ars Nova, Turku 1995.
* Aboa Vetus & Ars Nova -museon www-sivusto. http://www.aboavetusarsnova.fi/fi/tietoa-museosta/turun-taidepalatsi . [luettu 3.6.2012]

### Viitteet
Puolirykmentti

**Puolirykmentti** (myös *skvadroona*, *eskadroona* tai *lippukunta*) oli eurooppalainen taktinen jalkaväen yksikkö, joka tuli käyttöön 1500-luvun lopulta alkaen. 

Puolirykmentissä oli noin 500 miestä, puolet piikkimiehiä ja puolet tuliaseilla varustettuja sotilaita. Myöhemmin  tuliaseisen määrää lisättiin ja piikkien määrää pienennettiin. Alkuperäisessä muodossaan sotilaat järjestettiin kymmenen ruotua  syvään muotoon, jonka keskellä olivat piikkimiehet ja kummallakin sivulla hakapyssy- tai muskettimiehet. Todellisuudessa ryhmitys vaihteli piikkimiehillä 5-10 ruotua ja muskettimiehillä 8-12 ruotua syvänä, riippuen jokaisen taistelukentän, vastustajan ja oman armeijan erilaisista ominaisuuksista.  Yksittäiset puolirykmentit järjestettiin taas treffen-taktiikan mukaan taistelukentälle kolme riviä syvään shakkiruutukuvioon. Taistelukentällä useampi puolirykmentti muodosti prikaatin. Aikaisempi perusyksikkö rykmentti jäi vain hallinnolliseksi kokonaisuudeksi.

## Kehitys ja käyttö
Morits Oranialainen uudisti kahden serkkunsa kanssa Alankomaiden armeijaa, joka oli jäänyt pahasti alakynteen kahdeksankymmenvuotisessa sodassa Espanjaa vastaan. Hän otti käyttöön joustavamman, paremmin taistelukentällä liikkuvan, mutta enemmän koulutusta vaativan puolirykmenttijaon, jolla korvasi aikaisemmat kömpelöt espanjalaiset neliöt. 

Alankomaiden ulkopuolelle puolirykmentti levisi nopeasti, erityisesti Pohjois-Saksan protestanttisille alueille. Ruotsin armeija otti puolirykmentin ensin sellaisenaan käyttöön Morits Oranialaisen mallin mukaan 1604, ja myöhemmin, 1620-luvulla Kustaa II Aadolf kehitti siitä oman versionsa Ruotsin armeijaa varten.

Puolirykmentti hävisi taistelukentiltä armeijoiden siirtyessä linjataktiikkaan 1700-luvun ensimmäisellä puoliskolla ja pataljoonan korvatessa aikaisemman puolirykmentin taktisena yksikkönä.

## Lähteet
*
*
Tohtori Traagi

**Tohtori Traagi** (*alkuperäinen nimi Dr. Drakken*) on hullu tiedemies ja pääkonna animaatiosarjassa *[[Kim Possible]]*. Traagilla on apuri Shego, joka taistelee Kim Possiblea vastaan sillä välin kun hän itse taistelee Ron Stoppablen kanssa. Tohtori Traagin loivat Mark McCorkle ja Bob Schooley, ja se teki ensiesiintymisensä sarjan ensimmäisessä jaksossa vuonna 2002.

## Historia
Tohtori Traagi syntyi Drew Theodore P. Lipskyna. Hänellä oli ylisuojelevainen äiti ja muut lapset kiusasivat häntä koulussa hänen ollessaan lapsi, koska muut ajattelivat hänen olevan pelottava ja nörtti. Hänen älykkyytensä ja pahismaiset piirteet ilmenivät jo nuorena, joista huomattavin tapaus oli jolloin hän rakensi laitteen joka pystyi manipuloimaan kaikkea, joka oli tehty kumista, jonka vuoksi hän oli miltei voittamaton polttopallossa. 

Kuitenkin, teini-ikäisenä hän keskittyi enemmän nörttiyteen kuin pahismaisuuteen. Hänelle kasvoi kiinnostus robotiikkaa kohtaa ja oli samassa lukiossa Kim Possiblen isän, James Possiblen kanssa, minkä jälkeen heistä tuli ystäviä. Eräänä päivänä Lipsky lupasi etsiä Jamesille, hänelle ja heidän ystävilleen Chenille ja Rameshille daamit tanssiaisiin. Koska hän ei löytänyt daameja heille, hän rakensi joukon robotteja (Bebejen esirobotit) tanssiaisiin. Robotit eivät toimineet kuten niiden olisi pitänyt, joten Possible ja muut nauroivat hänelle. Nolona ja vihaisena ystävilleen, Traagi jätti yliopiston kesken ja vannoi kostoa. Tämän myötä hän aloitti roistona elämisensä.

## Esiintymiset
Traagi esiintyi ensi kerran Kim Possiblen arkkivihollisena ja hulluna tiedemiehenä, joka yritti valloittaa maailmaa. Sarjan ensimmäisissä jaksoissa hahmon taustasta kerrottiin pikku hiljaa enemmän ja enemmän. Aluksi tuli selville ainoastaan, että häntä kiusattiin lapsena, minkä myötä Traagin halu vallata maailma kasvoi entisestään. Hänen menneisyydestään kerrottiin enemmän sarjan jaksossa, jossa Traagi yritti saada pitkään hautomaansa kostoa entisille luokkatovereilleen James Possiblelle, Chenille ja Rameshille, jotka nauroivat hänelle yliopistoaikoina hänen yrittäessään luoda täydelliset treffit roboteilla. Traagi myös kidnappasi edellä mainitut henkilöt samoilla, mutta parannetuilla Bee-Bee-roboteilla. Samalla hänelle selvisi Kim Possiblen olevan tohtori Possiblen tytär ja Kimille Traagin olleen isänsä entinen koulukaveri. Sittemmin Traagi jatkoi edelleen maailmanvalloitusyrityksiään yhdessä Shegon ja kätyreidensä kanssa.

Traagi ja Shego esiintyvät myös yhdessä ''Lilo & Stich'' -televisiosarjan jaksossa.
Ilmor

**Ilmor** on brittiläinen moottoriurheilutekniikkaa valmistava yritys. Ilmorin perustivat Mario Illien ja Paul Morgan vuonna 1984 Roger Pensken rahoituksella. Roger Penske sai 50 prosenttia yrityksen osakkeista, ja myi myöhemmin 25 prosenttia yrityksestä Chevroletille. Yritys kehitti aluksi IndyCar-moottoreita, ja kaudella  se tuli F1-sarjaan toimittaessaan moottorit Leyton House-tallille. Kaudella  se toimitti moottorit Marchille ja Tyrrellille. Kaudeksi  Mercedes-Benz tilasi Ilmorin moottorit Sauber-tallille. Myöhemmin vuonna 1993 Mercedes osti Chevroletin osuuden Ilmorista, ja seuraavalla kaudella Sauberin Ilmor-moottoreiden nimi oli Mercedes-Benz, Pacific Grand Prix'n moottoreiden kantaessa edelleen Ilmor-nimeä. Kaudesta  Ilmor toimitti Mercedes-moottorit McLaren-tallille, joka on saavuttanut Ilmorin moottoreilla paljon menestystä: kausilla 1995 ja 1996 sijoituttiin useita kertoja palkintokorokkeelle, kaudella 1997 voitettiin kolme kilpailua ja kausilla 1998 ja 1999 Mika Häkkinen voitti kuljettajien maailmanmestaruuden. Paul Morganin kuoltua lento-onnettomuudessa vuonna 2001 Mercedes kasvatti omistustaan 55 prosenttiin vuonna 2002, ja nimesi yrityksen **Mercedes-Ilmor**iksi. Vuonna 2005 Mercedes osti loputkin Ilmorin osakkeista, ja yhtiön nimeksi tuli Mercedes-Benz High Performance Engines. 

## Ilmor Engineering

Vuonna 2005 Mario Illien ja Roger Penske ostivat takaisin pienen Special Projects -osaston, joka oli vuodesta 2003 asti valmistanut Hondan IndyCar-moottorit. Tämä uusi, täysin Mercedes-Benzistä riippumaton yhtiö sai nimekseen **Ilmor Engineering Ltd.**, ja jatkaa Hondan IRL-moottorien toimittamista, ollen sarjan ainoa moottorintoimittaja.

### MotoGP

Ratamoottoripyöräilyn MotoGP-sarjassa Ilmorilla oli talli mukana kausilla 2006-2007. Sen virallinen nimi oli Ilmor SRT. Talli osallistui yhdellä pyörällä kauden 2006 kahteen viimeiseen osakilpailuun. Ainoata pyörää ajoi Garry McCoy, jonka molemmissa starteissa hän sijoittui pistesijoille eli 15. parhaan joukkoon.

Kauden 2007 ensimmäisessä kilpailussa kumpikaan pyörä ei päässyt maaliin. Ilmor vetäytyikin sarjasta heti huonosti sujuneen avauskilpailun jälkeen, syynä tallin mukaan vetäytymisen takana oli raha- ja sponsoripula. Kuljettajina tuolla kaudella oli Britanniasta kotoisin oleva Jeremy McWilliams ja australialainen Andrew Pitt.

## Lähteet
*Illien vetää Ilmor-tallin tauolle MM-sarjassa 
*Illienin Ilmor-talli hajoaa 

### Viitteet
Moskovan reservirintama

**Moskovan reservirintama** oli Puna-armeijan toisen maailmansodan rintama, joka syntyi Možaiskin puolustuslinja uudelleennimeämisen seurauksena 30. heinäkuuta 1941. Moskovan reservirintama hajotettiin 12. lokakuuta 1941. Sen pohjalta luotiin myöhemmin Reservirintama. Rintaman komentajana toimi kenraaliluutnantti Pavel Artemjev.
	
## Lähteet
Pirkko K. Koskinen

**Pirkko Kaarina Koskinen** (18. joulukuuta 1932 Helsinki – 9. huhtikuuta 2012 Helsinki) oli työoikeuden professori ja eduskunnan apulaisoikeusasiamies.

Koskinen valmistui lainopin kandidaatiksi 1956, oikeustieteen lisensiaatiksi 1965 ja oikeustieteen tohtoriksi 1973. Varatuomarin arvon hän sai 1958 auskultoituaan Kajaanin tuomiokunnassa. Hän suoritti myös MCL-tutkinnon Illinois'n yliopistossa vuonna 1963.

Koskinen toimi Kokoomuksen naisten liiton pääsihteerinä 1960–1964, Helsingin yliopiston työoikeuden apulaisprofessorina 1977–1982 ja Lapin yliopiston työoikeuden professorina 1982–1991. Koskinen valittiin eduskunnan apulaisoikeusasiamieheksi kaudelle 1988–1995. Eläkkeelle jäätyään hän toimi ETYJin tehtävissä Kosovossa 1999–2000.

Koskinen toimi luottamustehtävissä muun muassa Karjalaisen osakunnan kuraattorina.

Koskinen toimi kokoomuksen kaupunginvaltuutettuna Helsingissä kolme kautta 1973–1984. Hän oli jäsenenä  teollisuuslaitosten lautakunnassa 1977–1980 ja kaupunginhallituksessa 1979–1980. Hän eteni virkauralla työoikeuden professoriksi ja eduskunnan apulaisoikeusasiamieheksi, mistä virasta hän jäi eläkkeelle. Yliopistourallaan Koskinen tuli tunnetuksi työntekijöiden osallistumisjärjestelmien ja tasa-arvoasioiden tutkijana sekä arvotettuna asiantuntijana.

Pikko K. Koskinen laati Veikkaus Oy:lle selvityksen, jonka perustella yhtiön silloinen toimitusjohtaja Matti Ahde erotettiin yhtiön palveluksesta vuonna 2001.

## Julkaisuja
* *Nuoret ja laki: alle 20-vuotiaan oikeudellinen asema*. WSOY, 1970.
* *Osallisena oikeudenkäynnissä: todistajana – kantajana – vastaajana*. WSOY, 1970.
* *Käytännön lakitietoa naiselle*. Tammi, 1985.
* Kaarina Aho ja Pirkko K. Koskinen: *Kodin lakikirja: käytännön oikeustietoa 1–2*. Valitut Palat, 1995.
* *Oikeusasiamies*. Lakimiesliiton Kustannus, 1997.
* Niklas Bruun ja Pirkko K. Koskinen: *Tasa-arvolaki*. Lakimiesliiton Kustannus, 1997.
* *Kosovon paikka: Balkanilla, historiassa ja tulevaisuudessa.* WSOY, 2000.
* Niklas Bruun, Pirkko K. Koskinen ja Anders von Koskull: *Työoikeuden perusteet – Allmän arbetsrätt*. Talentum. 2004.
* Pirkko K. Koskinen, Timo Ernamo ja Sanna-Mari Hovi: *Illallisella Pirkko K. Koskinen*. WSOY, 2012.

## Lähteet
Korla

**Korla** (, pinyinin mukaan **Kuerle**) on kaupunki uiguurien asuma-alueella Sinkiangin autonomisella alueella Kiinassa. Se on Bayingolinin mongolien autonominen prefektuurin päähallintopaikka. Han-dynastian aikana paikka tunnettiin Weilinä. Kaupungin asukasluku on noin 420&nbsp;000 ja kasvanee noin 20&nbsp;000 vuodessa.

Kaupunki ja sitä ympäröivä alue on ollut väljästi Kiinan keisarikunnan hallinnassa, koska se sijaitsee silkkitien varrella. Kiinan kansantasavalta on ottanut alueen voimakkaamman hallinnon kohteeksi. Korla on Tarimin altaan öljy- ja kaasuteollisuuden keskus ja siellä vaikuttaa Kiinan kansallisen öljy-yhtiön, China National Petroleum Corporationin kotimaantoimintaa harjoittavan PetroChinan tytäryhtiö Tarim Oil.

## Elinkeinoelämä

### Energiateollisuus

Alueella on öljy- ja kaasuteollisuutta. Öljynetsinnän ja poraamisen vuoksi kaupungin väkiluku kasvaa voimakkaasti. Tarimin altaalta kulkee noin 3&nbsp;000&nbsp;km pitkä maakaasuputki Shanghaihin.

### Maatalous- ja elintarviketeollisuus
Korlassa kasvatetaan vientiin kiinalaisia valkeita päärynöitä (kiinaksi *bai li* ja tieteelliseltä nimeltään *Pyrus bretschneideri*).  Se eroaa kuitenkin alkuperäisestä Korlan päärynästä. Kaupungissa toimii Xinjiang Korla Pear Co Ltd, joka on julkisesti noteerattu yhtiö (numero 600540), joka harjoittaa päärynöiden kasvinjalostusta, niiden viljelyä, jalostamista ja myymistä.

### Liikenne
Korlaan valmistui rautatie Turfanista vuonna 1984. Korlan lentoasemalta China Southern Airlines lentää yli 37 Kiinan sisäistä lyhyen matkan lentoa viikoittain. China Southern Airlines lentää Korlasta Qiemon lentoasemalle ja Ürümqi Diwopun kansainväliselle lentoasemalle ATR 72-500:lla.

Korlan itäpuolella on suuri Bostenjärvi.

### Matkailu
Korla valittiin 16. lokakuuta 2006 yhdeksi Kiinan kymmenestä viehättävimmästä kaupungista yli kuudensadan Kiinan kansantasavallan kaupungin joukosta. Korla sai kunniamaininnan ainoana Luoteis-Kiinan kaupungeista.

Alue sijaitsee Silkkitien läheisyydessä.

## Galleria

Kuva:Korla panorama large.jpg|Kaupungin panoramaa.
Kuva:Korla Railway Station.jpg|Korlan rautatieasema.
Kuva:Bayinguoleng hotel korla xinjiang.jpg|Hotellirakennus.
Kuva:Korla may2007panorama.jpg|Kaupunkimaisemaa vuonna 2007.
Kuva:Korla oldandnew.jpg|Kaupunkimaisemaa vuonna 2007.


## Lähteet

## Aiheesta muualla

* The Oppositite End of China, Michael D. Manning, 2-12/2005  valokuvia 
* Korla Travel Guide 
* ibiblio: Pyrus bretschneideri
* Kansan päivälehti: Tarim Basin in NW China to produce daily gas supply of 33 mln cu m by year end 
* China.org: Gas Fields of the Source 
* Sääennuste
Salmoneus

**Salmoneus** () oli kreikkalaisessa mytologiassa Aioloksen ja Enareten poika, Athamaan ja Sisyfoksen veli ja Tyron isä. Hän oli Eliin kuningas ja Salmonian kaupungin perustaja.

Myytin mukaan Salmoneus yritti osoittaa olevansa Zeuksen veroinen ajamalla nelivaljakon vetämillä pronssivaunuilla. Hän matki ukkosta kiskomalla pronssikattiloita rattaidensa perässä ja jäljitteli salamoita viskomalla soihtuja ilmaan. Hän ei säästellyt vaivojaan pyrkiessään osoittamaan valheellista jumaluuttaan alamaisilleen ja saadakseen heidät palvomaan ja tuomaan uhrilahjojaan itselleen. Zeus surmasi kuitenkin hänet vasamallaan ja tuhosi hänen kaupunkinsa puolustaakseen kunniaansa oikeana kuolemattomana.

## Lähteet